Imtella' Ottubru 7, 2020 - Aġġornata 7 Ta' Ottubru, 2020 7:25pm Kunċert li kellu jsir għan-Notte Bianca se jkun aġġustat għall-kunċert drive-thru f'Ta' Qali biswit iċ-ċentru tal-fieri u l-konvenzjonijiet f'Ta'Qali. Il-protagonisti huma l-grupp popolari, Brass House Unit, li se jinterpretaw diski klassiċi tas-snin sittin u sebgħin. L-udjenza għall-kunċert tas-Sibt li ġej Park'n Joy se tgawdi spettaklu mit-talent tal-Brass House Unit mill-karozza tagħhom biswit iċ-Ċentru għall-Fieri u l-Konvenzjonijiet f'Ta'Qali. F'dan l-arranġament minħabba l-pandemija, il-Brass House Unit mistenni jinterpreta għadd ta' siltiet mużikali tal-era disco, b'kanzunetti popolari mis-snin sittin u sebgħin. Id-Direttur Artistiku tal-avveniment, Antoine Farrugia, qal li "s-set up huwa enormi u għoli biex dak li jkun anki jara minn wara, se ndaħħlu mal-mitt karozza u s-sabiħa qiegħda hawn, dan mhuwiex kunċett normali li jsir, normalment forsi ġieli rajna drive in cinema dan b'differenza li brass house unit se joffrilna show tip ta' retro, boogie nights li kienu jsiru qabel 60s and 70s." Antoine Farrugia spjega li minħabba li l-attivitajiet skedati għan-Notte Bianca kellhom jitħassru, Festivals Malta ddeċidiet li tadatta wħud mill-attivitajiet u torganizzahom b'mod li jitħarsu l-protokolli tas-saħħa u sigurtà ta' dawk preżenti. Żied jgħid li wħud mill-attivitajiet li se jsiru fil-ġimgħat li ġejjin jinkludu teatru tat-triq, żfin kontemporanju u kunċerti mużikali. "Nesploraw postijiet mhux bilfors ġol-belt Valletta pereżempju, is-soltu jsir kollox ġol-belt allura qed inħarsu lejn postijiet oħra bħall-Imdina, ovvjament postijiet miftuħin, imma issa minħabba li qed jaqleb it temp ukoll minħabba l-elementi rridu naraw x'jippermetti t-temp", qal is-Sur Farrugia. L-attendenza għall-kunċert tas-Sibt hi b'reġistrazzjoni fuq festivals.mt.